**Cegléd Város Önkormányzatának Polgármesterétől**

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53/511-400, Fax: 511-406, E-mail: polgarmester@cegledph.hu

|  |  |
| --- | --- |
| **Szám**: ………./2024.  **Előterjesztő**: Dr. Csáky András polgármester  **Szakmai et.:** Mótyán Krisztián, ügyvezető | **Tárgy**: A fizető parkolók előírásairól szóló önkormányzati rendelet módosítása  **Melléklet**: - rendelettervezet |

**ELŐTERJESZTÉS**

**a Képviselő-testület 2024. december 11-ei nyilvános ülésére**

**Tisztelt Képviselő-testület!**

A VÁRVAG Nonprofit Kft., a fizető parkolókat 2014. január 1-je óta üzemeltető közszolgáltató kezdeményezte *a fizető parkolók előírásairól szóló 13/1999. (V. 1.) Ök. rendelet* (a továbbiakban: Ör.) módosítását.

Az Ör. a fizetőparkolóként üzemelő parkolóhelyek **díjtételei** 2023. január 1-je óta hatályosak.

Az elmúlt években a gazdasági környezet sajnálatos változásai miatt, jelentős mértékű és folyamatos költségemelkedésekkel kellett szembesülnünk, (mint például: az üzemanyagok, kellékanyagok áremelkedése, parkolóautomaták szervizelése, parkolóautomatákba való hőpapírtekercs, valamint alkatrészek áremelkedése) és ezek a tényezők hatással vannak a fizetőparkolók zökkenőmentes üzemeltetésére. A VÁRVAG Nonprofit Kft. javaslatot tesz az Ör. rendelet módosítására az alábbiakban:

A közszolgáltató az emelt díjtételek bevezetését illetően mintegy három hónapot javasol a módosítás elfogadásától számított hatályba lépésig. A 2025. március 1-jei hatályba lépésig kellő idő áll majd rendelkezésre a változások műszaki, technikai és kommunikációs előkészítésére.

1. Az Ör. 2. § (4) bekezdése értelmében **2025. február 28-ig** az egy órára vonatkozó várakozási díj (a továbbiakban: alapdíj) 300.-Ft, azaz háromszáz forint marad.

2025. március 1-től **400.-Ft**-ban javasolja megállapítani az alapdíjat a közszolgáltató.

1. Az Ör. 3. § (1) bekezdése értelmében a fizető parkoló mellett lakással rendelkező magánszemély és a fizető parkoló mellett székhellyel, telephellyel rendelkező gazdálkodó szervezet és alkalmazottja az általa üzemeltetett gépjármű után – az érintett parkolásra vonatkozóan **2025.** **február 28-ig** – a várakozási díjat 5.000-Ft/hó, vagy 60.000-Ft/év, a nyugdíjas magánszemély 2.000-Ft/hó, vagy 24.000-Ft/év formájában rendezheti. Az Ör. 3. § (2) bekezdése értelmében azon járművekre, (közületi és magántulajdonú) amelyekre e rendelet (1) bekezdése nem vonatkozik az átalány díj 7.000-Ft/hó. Az éves bérlet ára 77.000-Ft/év marad.

**2025. március 1-től** a fizető parkoló mellett lakással rendelkező magánszemély és a fizető parkoló mellett székhellyel, telephellyel rendelkező gazdálkodó szervezet és alkalmazottja az általa üzemeltetett gépjármű után – az érintett parkolásra vonatkozóan - a várakozási díjat **6.500-Ft/hó**, vagy **78.000-Ft/év**, a nyugdíjas magánszemély **2.500-Ft/hó**, vagy **30.000-Ft/év** formájában rendezheti. Az Ör. 3. § (2) bekezdése értelmében azon járművekre, (közületi és magántulajdonú) amelyekre e rendelet (1) bekezdése nem vonatkozik az átalány díj **8.750-Ft/hó**. Az éves bérlet árat **96.250-Ft** összegben javasolja megállapítani a közszolgáltató.

Az Ör. a **kedvezmények, díjmentességek** kibővítésének lehetősége tekintetében 2017. óta változatlan.

Az elmúlt hónapokban olyan tényezőkkel kellett szembesülnünk, hogy a belvárosi piac területén elhelyezkedő fizetőparkolókat használni szándékozó nyugdíjas, illetve mozgáskorlátozott személyek nehezen tudják megközelíteni a piacot a piaci napokon zsúfolt parkolóhasználat miatt. Csak nagyon távol tudnak leparkolni a fizető automatáktól, így a piac bejáratától is.

Az Ök. rendelet szerint a Belvárosi Piac környékén fizető parkoló helyek üzemelnek a Kossuth tér keleti és nyugati oldalán, valamint az Árpád utca Selyem utca és Kút utca közötti szakaszán, beleértve az élelmiszer- és virágpiac bejáratánál kialakított parkolóhelyeket is.

1. A VÁRVAG Nonprofit Kft. az Ör. 3. pont „Kedvezmények, díjmentességek” 3. § (6) bekezdéssel történő kiegészítését javasolja az alábbiakban:

„**(6) A Belvárosi Piac közelében, kedden és pénteken 7 – 10 óra között díjmentes a parkolás az Árpád utca Selyem utca – Kút utca közötti szakaszán, valamint az élelmiszer- és virágpiac bejáratánál lévő parkolóhelyeken”**

A közszolgáltató a kedvezmények, díjmentességek kibővítésének lehetősége tekintetében szintén három hónapot javasol a módosítás elfogadásától számított hatályba lépésig. A 2025. március 1-jei hatályba lépésig kellő idő áll majd rendelkezésre a műszaki, technikai és kommunikációs előkészítésre.

A hatályos önkormányzati rendelet a Nemzeti Jogszabálytárban elérhető:

<https://or.njt.hu/eli/731234/r/1999/13>

Jelen előterjesztést a **Jogi, Ügyrendi és Közbiztonsági**, **a Gazdasági, valamint** **a Pénzügyi Ellenőrző Bizottság**, tárgyalja. A Bizottságok véleménye a Képviselő-testület ülésén helyben kerül kiosztásra jegyzőkönyvi kivonat formájában.

A döntéshozatal *a Magyarország helyi önkormányzatairól szóló 2011. évi CLXXXIX. törvény* (Mötv.) 46. § (1) bekezdése alapján, a (2) bekezdésben foglaltakra figyelemmel **nyilvános** ülés keretében, az 50. § rendelkezései alapján – figyelemmel a 42. § 1. pontjában foglalt rendelkezésre – **minősített** szavazati arányt igényel.

Cegléd, 2024. december 2.

Dr. Csáky András

polgármester

**---------**

**Cegléd Város Önkormányzata Képviselő-testületének**

**…/….. (…. ….) önkormányzati rendelete**

**a fizető parkolók előírásairól szóló 13/1999. (V. 1.) Ök. rendelet módosításáról**

Cegléd Város Önkormányzatának Képviselő-testülete a közúti közlekedésről szóló 1988. évi I. törvény 48. § (5) bekezdés c) és e) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**1. §**

A fizető parkolók előírásairól szóló 13/1999. (V. 01.) önkormányzati rendelet 2. § (4) bekezdése helyébe a következő rendelkezés lép:

„(4) Az egy órára vonatkozó várakozási díj (a továbbiakban: alapdíj) **400.- Ft, azaz négy**száz **forint.**”

**2. §**

(1) A fizető parkolók előírásairól szóló 13/1999. (V. 01.) önkormányzati rendelet 3. § (1) és (2) bekezdése helyébe a következő rendelkezések lépnek:

„(1) A fizető parkoló mellett lakással rendelkező magánszemély, és a fizető parkoló mellett székhellyel, telephellyel rendelkező gazdálkodó szervezet és alkalmazottja az általa üzemeltetett gépjármű után – az érintett parkolásra vonatkozóan – a várakozási díjat **6.500,- Ft/hó, vagy 78.000,- Ft/év, nyugdíjas magánszemély 2.500,- Ft/hó, vagy 30.000,- Ft/év** **átalánydíj** formájában rendezheti.

(2) Azon közületi és magántulajdonú járművekre, amelyekre az (1) bekezdés nem vonatkozik **az átalány díj 8.750,- Ft/hó. Az éves bérlet ára 96.250,- Ft.**”

(2) A fizető parkolók előírásairól szóló 13/1999. (V. 01.) önkormányzati rendelet 3. §-a a következő (6) bekezdéssel egészül ki:

„(6) **A Belvárosi Piac közelében, kedden és pénteken 7 – 10 óra között díjmentes a parkolás az Árpád utca Selyem utca – Kút utca közötti szakaszán, valamint az élelmiszer- és virágpiac bejáratánál lévő parkolóhelyeken.**”

**3. §**

Ez a rendelet 2025. március 1-jén lép hatályba.

Dr. Diósgyőri Gitta s. k. Dr. Csáky András s. k.

címzetes főjegyző polgármester

**---------**

Az előterjesztést láttam:

Dr. Diósgyőri Gitta

címzetes főjegyző