

**Ceglédi Közös Önkormányzati Hivatal Jegyzőjétől**

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53/511-400

Ügyiratszám: C/………-…/2024. Tárgy: a távhőszolgáltatás hatósági díjáról és a

Előterjesztő: Dr. Diósgyőri Gitta címzetes főjegyző díjalkalmazás feltételeiről szóló önkormányzati

Szakmai előterjesztő: Dr. Gujka Attila irodavezető rendelet módosítása

Ügyintéző: Zsámberger Katalin, Üllei-Kovács Péter Melléklet: rendelettervezet

**Előterjesztés**

a Képviselő-testület 2024. december 11-ei nyilvános ülésére

**Tisztelt Képviselő-testület!**

Az Európai Unió 2012/27/EU számú irányelve (Energiahatékonysági irányelv) és annak 2018/2002. számú módosítása az EU tagállamainak távfűtött és központi fűtéses lakásaiban 2017. óta kötelezően előírja a hiteles fűtési hőfogyasztásmérők vagy költségmegosztók alkalmazását. Az irányelv arról is rendelkezik, hogy 2027. január 1. napjától csak távolról leolvasható fogyasztásmérők és/vagy költségmegosztók alkalmazhatók. Az Energiahatékonysági irányelv alapján 2023. december 29-én több energetikai tárgyú jogszabály is módosult hazánkban.

A távfűtött épületek esetében *a távhőszolgáltatásról szóló* *2005. évi XVIII. törvény* (a továbbiakban: Tszt.), valamint *a távhőszolgáltatásról szóló* [*2005. évi XVIII. törvény*](https://njt.hu/jogszabaly/2005-18-00-00) *végrehajtásáról szóló* *157/2005. (VIII. 15.) Korm. rendelet* (a továbbiakban: Tszt. Vhr.) került módosításra a 2023. évi XCIC. törvénnyel, illetve a 677/2023. (XII. 29.) Kormányrendelettel.

A jelenlegi előterjesztés célja az önkormányzat 2011. február elseje óta hatályban lévő, *Cegléd város közigazgatási területén a távhőszolgálatással kapcsolatos helyi szabályokat rögzítő a távhőszolgáltatás hatósági díjáról és a díjalkalmazás feltételeiről szóló 1/2011. (II. 1.) önkormányzati rendelet* módosítása, összhangba hozása a Tszt. és a Tsz. Vhr. módosításaival. A jelen előterjesztés ugyanakkor nem tűzi céljául a hatályos önkormányzati rendelet átfogó, teljes felülvizsgálatát.

2024. január 1-jén lépett hatályba a Tszt.-t és a Tszt. Vhr-t módosító, fent hivatkozott jogszabályok, melyekben átültetésre kerültek a távfűtött épületek mérésével, elszámolásával kapcsolatos EU energiahatékonysági irányelvek.

A legjelentősebb változás Tszt. Vhr. „Mérés, elszámolás, díjfizetés” 44. § (1) bekezdéséhez tartozó – „A költségmegosztók alkalmazásának és a költségek megosztásának általános szabályai” című fejezetét érinti.

**A távfűtött épületek mérésével kapcsolatos előírás**

A Tszt. Vhr. 17/C. § (1a)-(1d) bekezdései alapján a **már meglévő távfűtött épületekben a felhasználók** (társasház vagy lakásszövetkezetek) **kötelesek gondoskodni** a közös használatú épületrészek kivételével **az épületrészekben** (lakásokban) az elfogyasztott fűtési célú távhő elszámolása érdekében **hiteles fűtési hőfogyasztás-mérő** (hőmennyiségmérő) és – ha használati melegvíz biztosítására is sor kerül – a használati meleg víz elszámolása érdekében hiteles fűtési hőfogyasztás-mérő és **használati meleg víz vízmennyiség-mérő felszereléséről**, **ha az** épületrészenkénti hiteles mérés utólagos kialakítása **műszakilag megvalósítható és költséghatékony**.

Ahol a hiteles hőmennyiségmérők alkalmazása műszakilag nem megvalósítható vagy nem költséghatékony, helyettük **fűtési költségmegosztók** beépítésének a lehetőségét kell megvizsgálni.

A költségmegosztó a Tszt. Vhr. 17/A. § 3. pontja szerint a felhasználási helyen igénybe vett hőmennyiségnek az épületrészek közötti fogyasztásarányos megosztására alkalmas eszköz vagy műszer. Költségmegosztónál külön szükséges vizsgálni a műszaki megvalósíthatóság, illetve költséghatékonyság kérdését.

**Új épületek esetében** az épületrészenkénti (lakásonkénti) hiteles fűtési hőfogyasztás-mérők és használati meleg víz vízmennyiség-mérők egyidejű alkalmazása **kötelező**.

**Műszaki megvalósíthatósági és költséghatékonysági vizsgálat**

**A** **műszaki megvalósíthatósági vizsgálat** előírásait a Tszt. Vhr. 17/C. § (1b) bekezdése, míg a költséghatékonysági vizsgálat kötelezően alkalmazandó módszertanát a Tszt. Vhr. 8. melléklete tartalmazza.

Az épületrészenkénti hiteles mérés utólagos kialakítása akkor tekinthető műszakilag nem megvalósíthatónak, ha ehhez a felhasználási hely meglévő hőellátó rendszerének olyan átalakítása szükséges, amely csökkenti az egyes épületrészek megközelítésére, elhagyására rendelkezésre álló teret, épületstatikai szempontból nem megengedett, vagy az épületrészekben kialakított lakótér olyan mértékű megváltoztatásával jár, amely jelentősen hátrányosan befolyásolja a lakótér rendeltetésszerű használatát.

**A költséghatékonysági vizsgálat** elvégzésével kimutatható, hogy a hőmennyiségmérők vagy a költségmegosztók alkalmazása megtérül-e az elérhető energiamegtakarítás figyelembevételével.

A már meglévő költségmegosztók hőmennyiségmérőkre történő cseréjét a jogszabály nem tekinti költséghatékonynak, ezért ha egy lakóközösség már felszerelte és használja a költségmegosztókat, akkor számukra nem kötelező a költséghatékonysági vizsgálat elvégzése, amennyiben azokat 2027. január elsejét követően is alkalmazzák. Azokon a felhasználási helyeken (épületekben), ahol a fűtés egyedi szabályozhatósága nem megoldott (pl. az egycsöves átfolyós fűtési rendszerek esetén) a jogszabály értelmében szintén nem költséghatékony megoldás a fűtési költségmegosztók alkalmazása, így azt nem is kell megvalósítani.

A kétcsöves- és az egycsöves átkötő szakaszos fűtési rendszerekben azonban a mérést vagy a költségmegosztást ki kell alakítani, ha az megvalósítható és költséghatékony.

A Tszt. Vhr.-ben meghatározott előírások figyelembevételével, a fűtési költségmegosztó felszerelésének műszaki megvalósíthatósági és költséghatékonysági egyedi szempontjait, ütemezését és egyéb feltételeit **a helyi önkormányzatoknak 2024. december 31-ig rendeletben kell meghatározniuk** a Tszt. 6. § (2) bekezdés j) pontja, valamint 59/D. §-a alapján.

A Tszt. Vhr. 8. mellékletében található a költséghatékonysági számítási metódus. A számítási metódus egyik eleme az ún. „megtakarítási arány”. Ez az arány a maximálisan elérhető fűtési célú hőmennyiség-megtakarítás szorzótényezője az egyedi, hiteles fűtési célú hőmennyiségmérők, vagy fűtési költségmegosztók alkalmazása esetén. **Értékét** a fűtési költségmegosztók alkalmazása esetén **önkormányzati rendelet határozza meg.** A megtakarítási arány 0 és 1 közötti két tizedesjegyben kifejezett értéket vehet fel.

Az önkormányzati rendelet alkotásának segítése érdekében a Magyar Távhőszolgáltatók Szakmai Szövetsége megbízta a fogyasztásmérési bizottságát, hogy ezeket az arányszámokat – ajánlandó jelleggel – az alábbiak szerint meghatározza:

Termosztatikus radiátorszelepekkel ellátott épületek esetén általánosan: **0,10 - 0,15**

Kézi radiátorszelepek (szabályozható) esetén: **0,06 - 0,10**

Fűtési rendszer korszerűsítése költségmegosztók felszerelésével egyidőben: **0,15 - 0,35**

**A megvalósítás határideje**

**Műszakilag megvalósítható és költséghatékony beruházás esetén** a felhasználónak (lakóközösségnek) a költséghatékonysági vizsgálat elvégzése utáni **egy éven belül, de legkésőbb 2027. január elsejéig** gondoskodnia kell a távleolvasható hőmennyiségmérők/fűtési költségmegosztók és meleg víz vízmennyiség-mérők felszereléséről és alkalmazásáról a Tszt. 43. § (5b) pontja, valamint az 59/C. § alapján.

A jogszabály szerinti rendelkezések alkalmazásáról a közös képviselőnek vagy a lakásszövetkezeti elnöknek kell nyilatkoznia a távhőszolgáltató felé a Tszt. Vhr. 17/C. § (1e) bekezdése alapján.

**Az önkormányzat jegyzőjének a feladata** a Tszt. 7. § (1) bekezdés e) pontja alapján **kiegészül azzal, hogy ellenőrzi a felhasználók költségmegosztókra vonatkozó kötelezettségeinek a teljesítését.**

**Jogkövetkezmény**

Ha egy épület tulajdonosi közössége a pozitív eredményű költséghatékonysági vizsgálat után egy év elteltével sem alkalmaz hőmennyiségmérőket vagy költségmegosztókat, úgy mindaddig, amíg nem tesz eleget a jogszabályi kötelezettségének, az egyes lakásokra kiszámlázandó fűtési hőmennyiséget a felhasználási hely **fajlagos fűtési hőfelhasználása 2,5-szeresének** és a lakások fűtött légtérfogatának a szorzataként kell meghatározni a Tszt. Vhr. 17/E. § (3a) bekezdése alapján.

A fentiek alapján, valamint a Magyar Távhőszolgáltatók Szakmai Szövetsége által a távhőszolgáltatóknak megküldött ajánlás figyelembevételével a fűtési célú hőmennyiség épületrészenkénti hiteles mérésének vagy a költségmegosztók, alkalmazásának műszaki megvalósíthatósági és költséghatékonysági egyedei szempontjai, ütemezése és egyéb feltételei vonatkozásában **az alábbi tartalom szabályozását javaslom a képviselő-testületnek a rendeletmódosítás során:**

**A költséghatékonysági vizsgálat tekintetében a fűtési költségmegosztók alkalmazásával elérhető megtakarítási arány meghatározása (Tszt. Vhr. 8. melléklet alapján)**

*„21/A. § (1) A lakossági felhasználónak a fűtési célú hőmennyiség épületrészenkénti hiteles mérésének kialakítása vagy a távhőszolgáltatásról szóló* [*2005. évi XVIII. törvény*](https://njt.hu/jogszabaly/2005-18-00-00) *végrehajtásáról szóló 157/2005. (VIII. 15.) Korm. rendelet (a továbbiakban: Tszt. Vhr.) 17/A. § 3. pontja szerinti* *költségmegosztók alkalmazása esetére költséghatékonysági vizsgálatot kell lefolytatnia Tszt. Vhr. 17/C. § (1a) - (1d) bekezdései szerint. A költséghatékonysági vizsgálat tekintetében a Tszt. Vhr. 8. melléklet 6. sorában Cegléd város ellátási területén a megtakarítási arány (E) értéke:*

1. *termosztatikus radiátorszeleppel szerelt hőleadók esetén: 0,13*
2. *kézi radiátorszeleppel szerelt hőleadók esetén: 0,08*
3. *fűtési rendszer korszerűsítése költségmegosztók felszerelésével egyidőben: 0,25.”*

**A Tszt. Vhr. 17/C. § (1e) bekezdésében foglalt nyilatkozattételi határidő meghatározása**

*„21/A. § (2) A lakossági felhasználók a Tszt. Vhr. 17/C. § (1a) bekezdés b) pontja szerinti műszaki megvalósíthatósági vizsgálatot a Magyar Mérnöki Kamara nyilvántartásában szereplő, megfelelő jogosultsággal rendelkező szakemberrel végeztetheti el, aki a műszaki megvalósíthatóságról az indokok feltüntetése mellett köteles nyilatkozni. A vizsgálatot végző személy a nyilatkozatához csatolni köteles a vizsgálatra való jogosultságát igazoló okiratának másolatát és köteles nyilatkozatában feltüntetni a kamarai regisztráció számát. A vizsgálatot végző személy nyilatkozatát a lakossági felhasználó a távhőszolgáltató részére rendelkezésre bocsájtja.”*

*„21/A. § (3) A lakossági felhasználók a műszaki megvalósíthatóságról és a költséghatékonysági vizsgálat eredményéről legkésőbb 2025. december 31. napjáig kötelesek nyilatkozni a távhőszolgáltató felé.”*

*„21/A. § (4) A lakossági felhasználó a (3) bekezdés szerinti nyilatkozatban köteles nyilatkozni, hogy*

1. *az épületrészenkénti hiteles mérés utólagos kialakítása műszakilag megvalósítható-e vagy sem;*
2. *az épületrészenkénti hiteles mérés utólagos kialakítása költséghatékony-e vagy sem;*
3. *valamint amennyiben az épületrészenkénti hiteles mérés utólagos kialakítása műszakilag nem valósítható meg vagy nem költséghatékony, úgy a fűtési költségmegosztók felszerelésének vizsgálata milyen eredménnyel zárult.”*

*„21/A. § (5) Amennyiben az adott épületben a hőmennyiségmérők vagy fűtési költségmegosztók felszerelése megtörtént, úgy arról a lakossági felhasználó köteles nyilatkozni a távhőszolgáltató felé a felszerelést követő 8 napon belül, de legkésőbb 2026. december 31. napjáig.”*

A fenti szabályozásokat az önkormányzati rendeletben egy új „**4/A. Hiteles hőmennyiségmérő, költségmegosztó készülék felszereléséről, alkalmazásáról és távleolvasásra képes rendszer kialakításáról”** alcímben javaslom rögzíteni 2025. január 1. napján történő hatályba lépéssel.

Városunkban a távhőszolgáltatást a Veolia Energia Magyarország Zrt. (2040 Budaörs, Szabadság út 301.) látja el. A szolgáltató adatai szerint Cegléden 1881 lakossági felhasználó és 5 közület veszi igénybe a távhőszolgáltatást. A szolgáltató tájékoztatása szerint összesen két olyan épület/társasház/lakóközösség található településünkön, akik már rendelkeznek épületrészenkénti hiteles mérő berendezéssel.

*A jogalkotásról szóló* 2010. évi CXXX. törvény (a továbbiakban: Jat.) 17. §-ában előírt előzetes hatásvizsgálat értelmében:

1. A rendelet
   * társadalmi hatása: a rendelet megalkotásával a magasabb rendű jogszabályok előírásai helyi szinten teljesülnek, mellyel a távhőszolgáltatás igénybe vevői energiamegtakarítást érhetnek el, mely kedvezően hat a jövőbeni rezsikiadásaikra, azonban ehhez építési beruházást vagy eszközbeszerzést kell végrehajtaniuk;
   * gazdasági hatása, költségvetési hatása: a rendelet megalkotásával az önkormányzati tulajdonú lakások esetében az adott társasházközösségek energiahatékonysági vizsgálatainak eredményei következtében érinti az önkormányzat költségvetését, melynek mértéke jelenleg nem kalkulálható.
2. Környezeti következmények: a rendelettervezet elfogadása kapcsán a környezet az energiahatékonysági beruházások megvalósulását követően a fosszilis alapú távhőhőtermelő egységek károsanyag kibocsátása csökken, melynek mértéke jelenleg nem kalkulálható.
3. Egészségi következményei: nem értékelhetőek.
4. Adminisztratív terhek: a közös önkormányzati hivatalnál nem keletkezik adminisztrációs teher a rendelettervezet elfogadásával.
5. A rendeletalkotás szükségességét jogszabályi kötelezettség indokolja.
6. A rendelet alkalmazásához szükséges személyi, szervezeti, tárgyi és pénzügyi feltételek rendelkezésre állnak.

A hatályos önkormányzati rendelet elérhető a Nemzeti Jogszabálytárban:

<https://or.njt.hu/eli/731234/r/2011/1>

Az előterjesztést a **Gazdasági, valamint a Jogi, Ügyrendi és Közbiztonsági Bizottság** véleményezi.

A döntéshozatal a *Magyarország helyi önkormányzatairól szóló* 2011. évi CLXXXIX. törvény 46. § (1) bekezdése alapján, a (2) bekezdésben foglaltakra figyelemmel **nyilvános ülés** keretében, az 50. § rendelkezései alapján – figyelemmel a 42. § 1. pontjában foglalt rendelkezésre – **minősített** szavazati arányt igényel.

Cegléd, 2024. december 2.

Dr. Diósgyőri Gitta

címzetes főjegyző

Cegléd Város Önkormányzata Képviselő-testületének

.../2024. (XII. 12.) önkormányzati rendelete

a távhőszolgáltatás hatósági díjáról és a díjalkalmazás feltételeiről szóló 1/2011. (II. 1.) önkormányzati rendelet módosításáról

Cegléd Város Önkormányzatának Képviselő-testülete a távhőszolgáltatásról szóló 2005. évi XVIII. törvény 60. § (3) bekezdésében kapott felhatalmazás alapján, a távhőszolgáltatásról szóló 2005. évi XVIII. törvény 6. § (2) bekezdés j) pontjában meghatározott feladatkörében eljárva a következőket rendeli el:

1. §

A távhőszolgáltatás hatósági díjáról és a díjalkalmazás feltételeiről szóló 1/2011. (II. 01.) önkormányzati rendelet bevezető része helyébe a következő rendelkezés lép:

„Cegléd Város Önkormányzatának Képviselő-testülete a távhőszolgáltatásról szóló 2005. évi XVIII. törvény 60. § (3) bekezdésében kapott felhatalmazás alapján, a távhőszolgáltatásról szóló 2005. évi XVIII. törvény 6. § (2) bekezdésében meghatározott feladatkörében eljárva a következőket rendeli el:”

2. §

A távhőszolgáltatás hatósági díjáról és a díjalkalmazás feltételeiről szóló 1/2011. (II. 01.) önkormányzati rendelet a következő alcímmel egészül ki:

„4/A. Hiteles hőmennyiségmérő, költségmegosztó készülék felszereléséről, alkalmazásáról és távleolvasásra képes rendszer kialakításáról

21/A. §

(1) A lakossági felhasználónak a fűtési célú hőmennyiség épületrészenkénti hiteles mérésének kialakítása vagy a távhőszolgáltatásról szóló 2005. évi XVIII. törvény végrehajtásáról szóló 157/2005. (VIII. 15.) Korm. rendelet (a továbbiakban: Tszt. Vhr.) 17/A. § 3. pontja szerinti költségmegosztók alkalmazása esetére költséghatékonysági vizsgálatot kell lefolytatnia Tszt. Vhr. 17/C. § (1a)-(1d) bekezdései szerint. A költséghatékonysági vizsgálat tekintetében a Tszt. Vhr. 8. melléklet 6. sorában Cegléd város ellátási területén a megtakarítási arány (E) értéke:

*a)* termosztatikus radiátorszeleppel szerelt hőleadók esetén: 0,13

*b)* kézi radiátorszeleppel szerelt hőleadók esetén: 0,08

*c)* fűtési rendszer korszerűsítése költségmegosztók felszerelésével egyidőben: 0,25.

(2) A lakossági felhasználó a Tszt. Vhr. 17/C. § (1a) bekezdés b) pontja szerinti műszaki megvalósíthatósági vizsgálatot a Magyar Mérnöki Kamara nyilvántartásában szereplő, megfelelő jogosultsággal rendelkező szakemberrel végeztetheti el, aki a műszaki megvalósíthatóságról az indokok feltüntetése mellett köteles nyilatkozni. A vizsgálatot végző személy a nyilatkozatához csatolni köteles a vizsgálatra való jogosultságát igazoló okiratának másolatát és köteles nyilatkozatában feltüntetni a kamarai regisztráció számát.

(3) A lakossági felhasználó a Tszt. Vhr. 17/C. § (1a) bekezdés b) pontja szerinti műszaki megvalósíthatóságról, valamint a költséghatékonysági vizsgálat eredményéről legkésőbb 2025. december 31. napjáig köteles nyilatkozni a távhőszolgáltató felé.

(4) A lakossági felhasználó a (3) bekezdés szerinti nyilatkozatában rögzíti, hogy

*a)* az épületrészenkénti hiteles mérés utólagos kialakítása műszakilag megvalósítható-e vagy sem;

*b)* az épületrészenkénti hiteles mérés utólagos kialakítása költséghatékony-e vagy sem,

*c)* amennyiben az épületrészenkénti hiteles mérés utólagos kialakítása műszakilag nem valósítható meg vagy nem költséghatékony, úgy a fűtési költségmegosztók felszerelésének vizsgálata milyen eredménnyel zárult, továbbá

*d)* mellékletként a (2) bekezdésben hivatkozott nyilatkozatot a távhőszolgáltató rendelkezésére bocsátja.

(5) Amennyiben az adott épületben a hőmennyiségmérők vagy fűtési költségmegosztók felszerelése megtörtént, úgy arról a lakossági felhasználó köteles nyilatkozni a távhőszolgáltató felé a felszerelést követő nyolc napon belül, de legkésőbb 2026. december 31. napjáig.”

3. §

Ez a rendelet 2025. január 1-jén lép hatályba.

Dr. Diósgyőri Gitta s.k. Dr. Csáky András s.k.

címzetes főjegyző polgármester