**Cegléd Város Önkormányzata Képviselő-testületének**

**…/2024. (XII. 11.) önkormányzati rendelete**

**a helyi építészeti tervtanács létrehozásáról, működési feltételeiről,**

**eljárási szabályainak megállapításáról**

Cegléd Város Önkormányzatának Képviselő-testülete a magyar építészetről szóló 2023. évi C. törvény 225. § (8) bekezdés 3. pontjában kapott felhatalmazás alapján, a magyar építészetről szóló 2023. évi C. törvény 22. § (2) bekezdés c) pontjában meghatározott feladatkörében eljárva a következőket rendeli el:

**1. Általános rendelkezések**

**1. §** (1) Cegléd Város Önkormányzatának Képviselő-testülete (a továbbiakban: Önkormányzat) a helyi jogszabályi követelmények építési tevékenységek során való érvényesítése érdekében helyi építészeti tervtanácsot (a továbbiakban: Tervtanács) működtet.

(2) A Tervtanács székhelye: 2700 Cegléd, Kossuth tér 1. szám alatti Városháza.

**2. §** E rendelet hatálya a Tervtanács eljárására, valamint a Tervtanács tagjaira, a Tervtanács ülésén résztvevőkre és a véleményezésre kerülő építészeti-műszaki terv készítőjére, tervezőjére terjed ki.

**3. §** A Tervtanács hatásköre a külön önkormányzati rendelettel településképi véleményezéshez kötött építési tevékenységekre vonatkozó építészeti-műszaki dokumentációk véleményezésére, a településképi vélemények szakmai előkészítésére, valamint a magyar építészetről szóló 2023. évi C. törvényben közvetlenül a Tervtanács hatáskörébe utalt egyéb feladatok ellátására terjed ki.

**4. §** A Tervtanács működésének részletes szabályai a Tervtanács első ülésén elfogadott ügyrendjében (a továbbiakban: Ügyrend) kerülnek rögzítésre, amely a tag és a bíráló tiszteletdíja mellett megállapítja az ülés összehívásának, a tervdokumentáció megismerésének, a tárgyalás és véleményalkotás menetének részletes szabályait.

**2. A Tervtanács létrehozása**

**5. §** (1) A Tervtanács tagját – a Tervtanács elnökének javaslata alapján – a Polgármester kéri fel, egy év határozott időtartamra, mely felkérés szükség szerint meghosszabbítható vagy visszavonható.

(2) A Tervtanács egyidejűleg felkért tagjainak száma a tíz főt nem haladhatja meg.

(3) a Tervtanács elnöke az építészeti és településrendezési tervtanácsokról szóló 234/2024. (IX. 30.) Korm. rendelet (a továbbiakban: Korm. rendelet) 10. § alapján eseti jelleggel bírálót kérhet fel.

**6. §** A Tervtanács tagja, valamint a bíráló összeférhetetlenségére a Korm. rendelet rendelkezéseit kell megfelelően alkalmazni.

**3. A Tervtanács működési feltételei**

**7. §** A Tervtanács működésének költségeit Cegléd Város Önkormányzata biztosítja, a mindenkori költségvetési rendeletében.

**8. §** A Tervtanács titkársági feladatait a Ceglédi Közös Önkormányzati Hivatal munkáltató által kijelölt köztisztviselője munkaköri leírása alapján látja el.

**4. A Tervtanács eljárási szabályai**

**9. §** A Tervtanács eljárása kérelemre indul.

**10. §** (1) A Tervtanács szükség szerint, meghirdetett időpontban ülésezik.A Tervtanács ülése nem nyilvános.

(2) A Tervtanács ülésén a szavazati joggal rendelkező tag, a tanácskozási joggal jelenlévő meghívott, valamint a titkársági feladatokat ellátó köztisztviselő lehet jelen.

(3) A bíráló, ha nem a Tervtanács tagja, a tervtanácsi ülésen csak tanácskozási joggal vehet részt.

**11. §** A Tervtanács üléséről hangfelvétel és annak alapján jegyzőkönyv készül, melynek mellékletét képezi a Tervtanács ülésén résztvevők aláírását tartalmazó jelenléti ív.

**12. §** A Tervtanács működése során keletkezett iratok kezelésére a Ceglédi Közös Önkormányzati Hivatal Egyedi Iratkezelési Szabályzatáról szóló jegyzői utasítás vonatkozik.

**5. Záró rendelkezések**

**13. §** Ez a rendelet 2025. január 1-jén lép hatályba.

Dr. Diósgyőri Gitta s. k. Dr. Csáky András s. k.

címzetes főjegyző polgármester